b"\n_START_ARTICLE_\nBobina d'encesa\n_START_PARAGRAPH_\nLa bobina d'encesa  \xc3\xa9s un dispositiu d'inducci\xc3\xb3 electromagn\xc3\xa8tica o inductor, que forma part de l'encesa del motor de combusti\xc3\xb3 interna alternatiu que compleix amb la funci\xc3\xb3 d'elevar el voltatge de la bateria del vehicle (de 6, 12 o 24 V, segons els casos) a un valor unes 1000 vegades m\xc3\xa9s gran a fi d'aconseguir un arc el\xc3\xa8ctric en la bugia, en forma de guspira o espurna que permet la inflamaci\xc3\xb3 de la barreja aire/combustible comprimida dins la cambra de combusti\xc3\xb3.\n_START_SECTION_\nDescripci\xc3\xb3\n_START_PARAGRAPH_\nLa bobina es pot considerar com un transformador de corrent el\xc3\xa8ctric. a l'enrotllament primari hi arriba corrent de bateria i surten de l'enrotllament secundari milers de volts. Consta un nucli ferromagn\xc3\xa8tic.amb dos bobinats, un primari i un secundari, amb una relaci\xc3\xb3 d'espires d'1 a 1000 aproximadament, amb grossors inversament proporcionals a aquestes longituds. T\xc3\xa9 dues connexions per al primari: una d'alimentaci\xc3\xb3 positiva des del contacte d'encesa del motor, i una altre des del negatiu al dispositiu d'interrupci\xc3\xb3 c\xc3\xadclica del primari. El secundari t\xc3\xa9 una connexi\xc3\xb3 a massa, i una altra de sortida d'alta tensi\xc3\xb3 cap al distribu\xc3\xafdor i d'all\xc3\xa0 cap a les bugies del motor o si escau directament cap a la bugia, com \xc3\xa9s el cas de les motos o el 2CV.\n_START_SECTION_\nFuncionament\n_START_PARAGRAPH_\nLa connexi\xc3\xb3/desconnexi\xc3\xb3 c\xc3\xadclica del primari est\xc3\xa0 sincronitzada amb el gir del cig\xc3\xbbenyal, una vegada cada gir en els motors de dos temps (2T) o una cada dos girs en els motors de quatre temps (4T). Tanmateix, existeixen sistemes de 4T en motors de m\xc3\xa9s d'un cilindre, amb espurna en cada revoluci\xc3\xb3 (Sistema d'espurna perduda o DIS). _NEWLINE_Cal saber que encara que en els cotxes actuals (2017) la interrupci\xc3\xb3 que genera la guspira es fa amb sensors electr\xc3\xb2nics (optoelectr\xc3\xb2nics o electromagn\xc3\xa8tics), fins no fa molt es feia d'una forma mec\xc3\xa0nica mitjan\xc3\xa7ant el ruptor que obria i tancava els platins., per\xc3\xb2 que feia necess\xc3\xa0ria una posada a punt cada cert temps per ra\xc3\xb3 del desgast de la parella platins/lleva del distribu\xc3\xafdor."